text: Flertal i regionsrådet vil melde Carl Holst til politiet
  21 november 2015 kl. 12.12
  Et flertal i Region Syddanmark vil politianmelde Carl Holst for hans brug af Christian Ingemann Nielsen.
  Fredag var Statsforvaltningen ikke til at misforstå; Carl Holsts brug af Christian Ingemann Nielsen var ulovlig.
  Og en rundspørge foretaget af TV SYD blandt politikerne i regionsrådet afslører, at der allerede nu er flertal for at politianmelde Carl Holst i den sag.
  25 af regionsrådets medlemmer er allerede nu lige så klare i mælet som Statsforvaltningen. De vil stemme for at melde Carl Holst til politiet.
  Det drejer sig om alle partier undtagen Venstre og Vejle Folkeparti.
  Sandsynligvis vil Venstres 15 medlemmer  også stemme for, når sagen skal afgøres på mandag. Men selv uden Venstres stemmer er der et klart flertal på 25 ud af 41 for at gøre det.
  Marianne Mørk Mathiesen fra Liberal Alliance siger til TV SYD:
  - Vi skylder borgerne at få det afprøvet. Vi kan ikke have, at en offentlig person beskyldes for at gøre noget ulovligt uden at det afprøves ved en domstol.
  Kun Holger Gorm Petersen fra Vejle Folkeparti er ikke indstillet på at politianmelde Holst.
  - Jeg synes, det er at gå for vidt. Men selvfølgelig skal det, der er sket, påpeges. Så må vi se, hvordan på mandag, siger han til TV SYD.
  Hør her hvad Ida Damborg fra SF mener om en politianmeldelse af Carl Holst.
  
  